**Ministru kabineta noteikumu projekta "Grozījumi Ministru kabineta 2010. gada 1. novembra noteikumos Nr. 1011 "Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā""**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekta mērķis ir noteikt stingrākas prasības personu sertificēšanas procesam un sertificēto personu uzraudzības kārtībai, lai nodrošinātu sertificēto personu sniegto pakalpojumu kvalitāti un novērstu pārkāpumus mērniecības darbos, tādējādi izpildot Valsts kontroles revīzijas ziņojuma "Vai valstī tiek īstenota efektīva uzraudzība pār zemes kadastrālās uzmērīšanas pakalpojumu sniegšanu?" (apstiprināts ar Valsts kontroles 02.02.2018. lēmumu Nr. 2.4.1.-7/2017.) ieteikumus.  Noteikumu projekts stāsies spēkā nākamajā dienā pēc izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | **1.** Saeimā 2016. gada 23. novembrī pieņemtie likumi: "Grozījumi likumā "Par nodokļiem un nodevām"", "Grozījumi Zemes ierīcības likumā", "Grozījumi Ģeotelpiskās informācijas likumā" un "Grozījumi Nekustamā īpašuma valsts kadastra likumā".  **2.** Tieslietu ministrijas iniciatīva attiecībā uz sertificēšanas procesa pilnveidošanu.  **3.** Izpildot Valsts kontroles revīzijas ziņojuma "Vai valstī tiek īstenota efektīva uzraudzība pār zemes kadastrālās uzmērīšanas pakalpojumu sniegšanu?" (apstiprināts ar Valsts kontroles 02.02.2018. lēmumu Nr. 2.4.1.-7/2017.) 2. ieteikumu – izvērtēt un pilnveidot tiesisko regulējumu, lai personu sertificēšanas procesā tiktu nodrošināta pārliecība, ka pakalpojumu sniegšanai zemes kadastrālās uzmērīšanas jomā tiek sertificētas ne tikai teorētiski, bet arī praktiski patstāvīgam darbam gatavas personas;  3. ieteikumu – izvērtēt un veikt nepieciešamos pasākumus, lai normatīvajos aktos noteiktu prasību par mērnieka profesionālās kvalifikācijas paaugstināšanu (tālākizglītību) saistībā ar sertifikāta darbības termiņa pagarināšanu;  4. ieteikumu – izvērtēt un veikt pasākumus, lai noteiktu tiesisku pamatu efektīvam un risku izvērtējumā balstītam sertificēto personu uzraudzības procesam, nodrošinot, ka intensīvāka uzraudzība tiek īstenota personām, kuru profesionālajā darbībā ir identificēti riski;  5. ieteikumu – izvērtēt un veikt pasākumus, pārskatot un precizējot Sertificēšanas noteikumos minimālo plānveida uzraudzības apjomu un sastāvu, lai izvairītos no sertificēšanas institūciju atšķirīgas pieejas saistībā ar sūdzību pārbaužu iekļaušanu plānveida pārbaužu apjomā;  6. ieteikumu – izvērtēt un veikt pasākumus, nodrošinot Sertificēšanas noteikumos nepārprotamu prasību par izpildīto darbu pārbaudēm apvidū;  8. ieteikumu – sadarbībā ar Valsts zemes dienestu izvērtēt metodiskās vadības saturu un veikt pasākumus, lai sadarbībā ar sertificēšanas institūcijām veicinātu mērnieku sniegto pakalpojumu kvalitāti un novērstu konstatēto kļūdu atkārtošanos, nepieciešamības gadījumā rosinot grozījumus tiesiskajā regulējumā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1.** Ar 2011. gada 1. janvāri, kad beidzies pārejas periods attiecībā uz komersantiem, kuri normatīvajos aktos noteiktajā kārtībā ir saņēmuši licenci zemes ierīcības vai zemes kadastrālās uzmērīšanas (mērniecības) darbu veikšanai, pilnībā veikta pāreja uz katra mērniecības darba izpildītāja sertificēšanu, lai nodrošinātu efektīvāku uzraudzību un panāktu praktiskus rezultātus mērniecības darbu kvalitātes uzlabošanai. Mērnieku sertificēšanas mērķis ir nodrošināt kvalitatīvu un profesionālu mērniecības pakalpojumu sniegšanu patērētāju un valsts interesēs, kā arī paaugstināt mērnieka profesijas prestižu, nosakot to darbības stingrāku uzraudzību.  Lai stiprinātu sertificēto personu uzraudzības procesu, veicinātu sniegto pakalpojumu kvalitāti un novērstu konstatēto kļūdu atkārtošanos, jāparedz efektīvs un risku izvērtējumā balstīts sertificēto personu uzraudzības process, nosakot minimālo plānveida uzraudzības apjomu un sastāvu, nodrošinot intensīvāku uzraudzību pār personām, kuru profesionālajā darbībā ir konstatēti riski, kā arī konkretizējot prasības pārbaudēm apvidū, t.sk., paredzot sertifikācijas institūcijas tiesības veikt uzraudzības darbības apvidū – atrasties zemes vienībās, kurās tiek veiktas pārbaudes.  Valsts zemes dienestam (turpmāk – VZD), identificējot kļūdas mērnieka profesionālajā darbībā, jāinformē sertificēšanas institūcija par mērnieka pieļautām kļūdām. Sertificēšanas institūcijai jānosaka papildu pārbaudes, ja sertificēto personu profesionālajā darbībā tiek konstatēts neraksturīgi liels veikto darbu apjoms un riski (saņemto sūdzību skaits, citu iestāžu informācija un VZD konstatētās kļūdas sertificēto personu profesionālajā darbībā). Sertificēšanas institūciju, kā par sertificēto personu uzraudzību atbildīgo institūciju, kompetencē ir izstrādāt uzraudzības mehānismu (risku izvērtējuma un neraksturīgi lielu veikto darbu apjoma apsvērumus un vadlīnijas). Uzraudzības mehānismam nav jābūt publiski pieejamam.  Saskaņā ar Ministru kabineta 2010. gada 1. novembra noteikumu Nr. 1011 "Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā" (turpmāk – noteikumi Nr. 1011) 2. punktu sertifikātu zemes ierīcības, zemes kadastrālās uzmērīšanas un ģeodēzisko darbu veikšanai fiziskajai personai, ja tā ir izpildījusi šo noteikumu prasības, izsniedz sertificēšanas institūcija, kas akreditēta likumā "Par atbilstības novērtēšanu" minētajā nacionālajā akreditācijas institūcijā atbilstoši standartā LVS EN ISO/IEC 17024:2005 "Atbilstības novērtēšana. Vispārīgās prasības personu sertificēšanas institūcijām" noteiktajām prasībām. Atbilstoši minētajam punktam Latvijas Nacionālajā akreditācijas birojā ir akreditēts Latvijas Mērnieku biedrības Sertifikācijas centrs, sabiedrības ar ierobežotu atbildību "Mācību un konsultāciju centrs ABC" Sertificēšanas birojs un sabiedrības ar ierobežotu atbildību "Sertifikācijas centrs" Speciālistu sertificēšanas centrs. Minētās institūcijas ir pilnvarotas izsniegt sertifikātu zemes kadastrālajam uzmērītājam un zemes ierīcības darbu veicējam atbilstoši Ministru kabineta 2010. gada 10. augusta noteikumiem Nr. 764 "Noteikumi par sertificēšanas institūcijām, kuras izsniedz sertifikātu zemes kadastrālajam uzmērītājam un zemes ierīcības darbu veicējam".  Noteikumu projektā nepieciešams precizēt noteikumu Nr. 1011 2. punktu, ņemot vērā esošo praksi atbilstības novērtēšanas sistēmas funkcionēšanā un akreditācijas standartu atsauču izmantošanā, nosakot, ka sertificēšanas institūcija, kas akreditēta nacionālajā akreditācijas institūcijā saskaņā ar normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, izsniedz fiziskajai personai sertifikātu, ja tā ir izpildījusi šo noteikumu prasības.  Ņemot vērā studiju optimizācijas nolūkā veiktās studiju programmu izmaiņas "Zemes ierīcības" specializācijas virziena pārdēvēšanā par "Zemes pārvaldību" Latvijas Lauksaimniecības universitātē, kā arī zemes pārvaldības un zemes ierīcības savstarpējo saistību un nozīmi, noteikumos Nr. 1011 nepieciešams iekļaut arī atsauces uz mācību programmām zemes pārvaldībā.  Analizējot mērniecības procesu un tajā iegūto datu kvalitāti, VZD un mērniecības profesionālās organizācijas nonākušas pie secinājumiem, ka pašreizējā mērnieku sertificēšanas sistēma nesasniedz uzstādītos mērķus un būtu pilnveidojama.  Ņemot vērā minēto, noteikumu projektā ir iestrādātas normas, kuras paredz sertificēšanas procesa pilnveidošanu.  **1.1. Prasības praktiskās pieredzes iegūšanai**  Noteikumu Nr. 1011 4. punkts paredz, ka fiziskā persona var pretendēt uz sertifikāta saņemšanu ģeodēzisko darbu, zemes ierīcības darbu vai zemes kadastrālās uzmērīšanas darbu veikšanai, ja tā ir ieguvusi nepieciešamo izglītību un tai ir vismaz divu gadu pieredze attiecīgajos darbos pēdējo piecu gadu laikā. Šobrīd pieredzes iegūšanas apliecinājumam kalpo darba attiecību dokumenti (izziņa no darba vietas vai izpildītie darbi, ja pretendents tādus var uzrādīt). Pastāv situācijas, kurās pretendentam nav bijušas pienācīgā kārtā sakārtotas darba attiecības vai arī darba devējs atsakās sniegt informāciju par tām. Izziņas par nodarbinātības periodu tiek izsniegtas formāli, kurās ir apliecinājums, ka pretendents ir nodarbināts, bet netiek uzrādīti konkrēti darbi un/vai darba pienākumi. Lai pārliecinātos par pretendenta pieredzi un nodrošinātu, ka uz attiecīgo sertifikātu pretendē tam kompetenta persona, noteikumi Nr. 1011 ir papildināti ar 4.1 un 4.2 punktu, kas nosaka pieredzes iegūšanas priekšnoteikumus, paredzot, ka pieredzi var iegūt, pildot mērnieka palīga pienākumus pie attiecīgajā jomā sertificētas personas, kuras praktiskā darba pieredze attiecīgajā jomā ir ne mazāka kā 5 gadi no pirmreizējā sertifikāta saņemšanas, pēc atbilstoša izglītības līmeņa iegūšanas un sertificētās personas, pie kuras pieredze tiek iegūta, pienākumu izsniegt raksturojumu un rekomendāciju par mērnieka palīgu.  **1.2. Sertificēšanas eksāmens**  Noteikumu Nr. 1011 9. punkts paredz, ka sertificēšanas pārbaude ir eksāmens testa veidā, kurā par katru jomu, kurā pretendents vēlas saņemt sertifikātu, eksāmenā ietver 30 jautājumus.  Lai uzlabotu eksāmena kvalitāti, nepieciešams papildināt normu, paredzot iekļaut arī praktisko pārbaudījumu. Šobrīd ir noteikti tikai teorētiskie jautājumi, taču, lai eksāmens nodrošinātu zināšanu pilnvērtīgu un vispusīgu pārbaudi, nepieciešams pārbaudīt arī praktiskās zināšanas, uzdodot veikt noteiktus risinājumus reālā vidē vai apvidū.  Praktiskais pārbaudījums būtu atšķirīgs katrā sertificēšanas jomā, bet tam jākalpo par pamatu, lai pārbaudītu kandidāta spējas nākamajā dienā pēc sertifikāta iegūšanas patstāvīgi izpildīt sertificēšanas jomā atļautos darbus. Praktiskajam pārbaudījumam, atkarībā no darbu veida, kurā fiziskā persona pretendē uz sertifikātu, jāietver pretendenta lauka un kamerālo vai kamerālo praktisko zināšanu pārbaudi, piemēram, zināšanas par mērniecības instrumentiem un to izmantošanu (Globālās navigācijas satelītu sistēmu uztvērējiem un elektroniskajiem tahimetriem), uzmērīšanas gājienu veidošanu, objektu uzmērīšanu, iepriekš zināmu koordinātu atrašanu, zemes vienību projektēšanu, mērniecības dokumentu sagatavošanu, kā arī ģeodēzisko mērījumu aprēķinu dokumentiem.  Piemēram, pretendentam zemes kadastrālajā uzmērīšanā praktiskajā pārbaudījumā varētu pārbaudīt:  1) prasmi strādāt ar mērniecības instrumentiem. Uzdevuma piemērs: ierīkot divus atbalsta punktus, izmantojot globālās navigācijas satelītu sistēmas uztvērēju. Izmantojot paša ierīkotos punktus ar elektronisko tahimetru veidot gājienu ar vienu karātni un atrast apvidū iepriekš ierīkotu punktu, izmantojot uzdevumā dotās koordinātas;  2) dokumentu sastādīšanas prasmi, kas ietver zināšanas par dokumentu noformējumu, kā arī prasmi lasīt un saprast citus dokumentus. Uzdevuma piemērs – sastādīt atzinumu par robežu neatbilstību, izmantojot eksaminētāju iepriekš sagatavotus citus zemes kadastrālās uzmērīšanas dokumentus un informāciju.  Sertificēto mērnieku profesionālā organizācija – Latvijas Mērnieku biedrība norāda uz eksāmena norises procedūru, kas izriet no standarta LVS NE ISO/IEC 17024:  Sertificēšanas eksāmena teorētisko un praktisko pārbaudījumu organizē sertifikācijas institūcijas vadītājs. Sertificēšanas eksāmena teorētiskās daļas vispārīgo tematu (sertificēšanas kritēriju) saraksts un praktiskā pārbaudījuma apraksts būtu iekļaujams sertificēšanas institūcijas eksaminācijas kārtībā, kas pretendentiem ir pieejama elektroniskajā vidē. Sertificēšanas eksāmena teorētiskās un praktiskās daļas jautājumi pretendentam nav publiski pieejami.  Vienojoties par sertificēšanas pārbaudes praktiskā pārbaudījuma vietu un laiku, sertifikācijas institūcija informē par praktiskajā pārbaudījumā pieejamajiem instrumentiem. Praktiskā pārbaudījuma organizēšanā var piesaistīt arī pretendenta instrumentus. Instrumentiem ir jāatbilst normatīvo aktu prasībām.  Sertificēšanas eksāmenu organizē šādās daļās:   * 1. teorētiskā daļa – testa veidā atbildes uz 30 jautājumiem noteiktajās tēmu grupās;   2. praktiskā daļa – piecu praktisku uzdevumu (kāzusu) risinājums praktiski vai rakstveidā.   Pretendents, sertificēšanas eksāmena dienā pirmo kārto teorētisko daļu (60 minūtes). Ja pretendents to nokārto sekmīgi, pretendents tiek pielaists praktiskajai eksāmena daļai, kas norisinās tajā pašā dienā vai citā noteiktā laikā (120 minūtes). Ja pretendents teorētisko daļu nenokārto sekmīgi, noteiktā kārtībā tiek plānots atkārtots eksāmens.  Kārtojot sertificēšanas eksāmena praktisko daļu, pretendentam ir tiesības izmantot normatīvos aktus un tiesu nolēmumus papīra formā, bez uz tiem izdarītām piezīmēm. Praktiskā pārbaudījuma izpilde ir patstāvīga, klāt (novērtēšanā) piedaloties vismaz diviem ekspertiem. Eksperti veic novērojumus un vērtē pretendenta darbu procesā. Konstatējot būtiskus pārkāpumus, eksāmens var tikt pārtraukts. Kad beidzies praktiskā pārbaudījuma izpildei dotais laiks, vai, ja pretendents ir praktisko pārbaudījumu pabeidzis pirms dotā laika beigām, eksperti pārbauda iegūto rezultātu vai uzklausa pretendenta risinājuma pamatojumu. Eksperti iepazīstina pretendentu ar saviem novērojumiem, pieļautajām kļūdām un neatbilstībām, ja tādas ir. Sertificēšanas institūcija, izvērtējot ekspertu novērojumus, pieļautās kļūdas un neatbilstības, pieņem lēmumu par sertifikāta piešķiršanu, vai par atteikumu izsniegt sertifikātu.   * 1. **Tālākizglītība un kvalifikācijas celšana**   Noteikumu Nr. 1011 28. punkts paredz nosacījumus sertifikāta darbības termiņa pagarināšanai, t.sk. 28.4. apakšpunkts paredz, ka sertificētajai personai pēdējo piecu gadu laikā ir nepieciešams veikt vismaz divus darbus sertificētajā jomā. Ņemot vērā, ka veicamo darbu skaits ir nesamērīgi mazs, ir paredzēts noteikt, ka sertifikāta darbības termiņa pagarināšanai sertificētajai personai nepieciešams veikt vismaz divus darbus sertificētajā jomā viena gada laikā.  Ja sertifikāta darbība ir brīvprātīgi apturēta (sk. šīs anotācijas sadaļas 1. punkta 1.5. apakšpunktu) vismaz uz vienu gadu sertifikāta darbības termiņa pagarināšanai sertificētajai personai nepieciešams veikt vismaz divus darbus sertificētajā jomā pēdējo 36 mēnešu laikā.  Tālākizglītība un kvalifikācijas celšana reglamentētajās profesijās visbiežāk ir obligāta, taču šobrīd noteikumos sertificētiem mērniekiem profesionālās darbības turpināšanai nav izvirzīti nosacījumi saistībā ar tālākizglītību un kvalifikācijas celšanu. Tālākizglītības un kvalifikācijas celšanas prasību iekļaušana noteikumos Nr. 1011 veidos atgriezenisko saiti starp uzraudzības procesa rezultātiem un mērniekam individuāli identificētajiem pārkāpumiem vai trūkumiem un nepieciešamajām apmācībām. Apliecinājums par nepieciešamo kvalifikācijas kursu apmeklējumu sertificēšanas institūcijām dotu iespēju pieņemt argumentētāku lēmumu par sertifikāta darbības termiņa pagarināšanu.  Noteikumu projekts paredz, ka sertifikāta darbības termiņu pagarina, ja persona, cita starpā, ir apmeklējusi kvalifikācijas celšanas kursus 40 akadēmisko stundu apjomā piecu gadu periodā. Personām, kuras savu sertifikātu ir ieguvušas līdz šī noteikumu projekta spēkā stāšanās brīdim, prasības attiecībā uz kursu apjomu tiek noteiktas proporcionāli kursu skaitam gadā, bet ne mazāk kā 8 akadēmiskās stundas gadā.  Noteikumus Nr. 1011 nepieciešams papildināt ne tikai ar prasību par kvalifikācijas kursu apmeklējumu kā vienu no sertifikāta darbības pagarināšanas priekšnoteikumiem, bet arī ar norīkojumu ārpuskārtas kvalifikācijas kursu apmeklējumiem. Norīkojums ārpuskārtas kvalifikācijas celšanai kalpos par preventīvu līdzekli nepieļaut pārkāpumus turpmākajā mērnieka darbībā, kurā sertificētā persona ar savu laiku un aktivitāti tiks aicināta pilnveidot savas profesionālās iemaņas vai zināšanas jomās, kurās tikušas pieļautas kļūdas.  Kvalifikācijas celšanai atbilstošu kursu saturu vērtē mērnieku profesionālā organizācija. Savā publiski pieejamā mājaslapā mērnieku profesionālā organizācija izvieto to kursu sarakstu, kuru saturs atbilst kvalifikācijas celšanai.   * 1. **Sertifikāta anulēšana atkārtota pārkāpuma gadījumā**   Noteikumu Nr. 1011 45. punkts paredz nosacījumus sertifikāta anulēšanai, t.sk. 45.7. apakšpunkts paredz, ka sertifikātu var anulēt, ja sertificēšanas institūcija divu gadu laikā pēc atzinuma izdošanas ir konstatējusi citā atzinumā norādītus tādus pašus sertificētās personas izdarītus profesionālo darbību reglamentējošo normatīvo aktu prasību pārkāpumus. Lai konkretizētu normu, paredzēts noteikt, ka pārkāpumi ir konstatēti attiecīgajā sertifikāta darbības jomā, un tie var būt dažāda rakstura normatīvo aktu prasību pārkāpumi, nevis identiski pārkāpumi. Tāpat 45.2. apakšpunktu paredzēts papildināt ar noteikumu, ka sertifikāts tiek anulēts ne tikai tad, kad sertificēšanas institūcijas norādītājā termiņā nav novērsti norādītie pārkāpumi, bet arī tad, kad persona norādītajā termiņā nav izgājusi uzdotos ārpuskārtas kvalifikācijas celšanas kursus un nav iesniegusi to apliecinošus dokumentus.  **1.5. Sertifikāta darbības brīvprātīga apturēšana**  Šobrīd mērniekam nav iespējams brīvprātīgi apturēt sertifikāta darbību uz noteiktu laiku, taču šāda nepieciešamība ir nosakāma, jo praksē pastāv situācijas, kad mērnieks noteiktu laika periodu neveic profesionālos pienākumus, piemēram, ilgstoša darbnespēja, grūtniecība, dzemdības, bērna kopšana vai citi gadījumi.  Ņemot vērā minēto, noteikumi Nr. 1011 ir papildināti ar V1 nodaļu, kas paredz sertificētajām personām šādas tiesības. Sertificētā persona varēs brīvprātīgi apturēt sertifikāta darbību uz laiku līdz diviem gadiem, iesniedzot sertificēšanas institūcijai iesniegumu.  Sertifikāta apturēšanas periodā sertificētā persona nedrīkst veikt profesionālās darbības.  Sertificētā persona varēs lūgt atjaunot sertifikāta darbību pirms sertificēšanas institūcijas lēmumā noteiktā sertifikāta darbības apturēšanas termiņa.  **1.6. Sertifikāta numurs**  Šobrīd starp esošajām sertificēšanas institūcijām pastāv atšķirīga prakse, kā veidojams sertifikāta numurs. Vienai sertificēšanas institūcijai tas ir, piemēram, AC000000001, bet otrai sertificēšanas institūcijai BC 1. Pēdējā gadījumā arī pastāv dažādas variācijas – BC1, BC-1, BC 1. Lai novērstu pārpratumus noteikumos Nr. 1011 noteiktās kārtības interpretācijā, tos nepieciešams papildināt ar piemēru, kā rakstāms sertifikāta numurs, kā arī noteikumu Nr. 1011 noslēguma jautājumos noteikt sertifikāta numura pārreģistrācijas kārtību un termiņus.  **2.** Šobrīd noteikumu Nr. 1011 44. punkts nosaka, ka sertificēšanas institūcija lēmumu par sertifikāta darbības atjaunošanu nosūta sertificētajai personai, savukārt 56. punkts nosaka, ka sertificētā persona rakstiski informē sertificēšanas institūciju, nosūtot pa pastu vai elektronisko pastu vēstuli ar informāciju, ka persona sertificēšanas institūcijai jau iesniegusi noteikumu Nr. 1011 55. punktā uzskaitītos dokumentus un tajos nav veiktas izmaiņas. Ņemot vērā to, ka Oficiālās elektroniskās adreses likuma 5. panta otrās daļas 2. punktā šobrīd paredzēta iespēja fiziskai personai izmantot oficiālo elektronisko adresi, noteikumu Nr. 1011 44. un 56. punktu nepieciešams precizēt, paredzot, ka dokumentu aprite starp sertificēšanas institūciju un fizisku personu (mērnieku) var notikt arī izmantojot oficiālo elektronisko adresi, ja tāda ir aktivizēta, neaprobežojoties ar dokumentu apriti tikai izmantojot pastu vai elektronisko pastu. Ņemot vērā minēto, noteikumu Nr. 1011 44. punkts jāprecizē, paredzot, ka attiecīgo lēmumu sertificēšanas institūcija paziņo, nevis nosūta sertificētajai personai, savukārt 56. punktā, lai izvairītos no konkrētu sūtīšanas veidu atrunāšanas, jāsvītro vārdi "nosūtot vēstuli pa pastu vai elektronisko pastu".  **3.** 2016. gada 23. novembra likums "Grozījumi likumā "Par nodokļiem un nodevām"" paredz izslēgt 11. panta otrās daļas 59. punktu, kurš noteic, ka valsts nodeva ir maksājama par ģeodēzisko, zemes ierīcības vai zemes kadastrālās uzmērīšanas darbu sertifikāta izsniegšanu vai sertifikāta darbības termiņa pagarināšanu.  Kopā ar minēto likumu ir pieņemti šādi likumi: "Grozījumi Zemes ierīcības likumā", "Grozījumi Ģeotelpiskās informācijas likumā" un "Grozījumi Nekustamā īpašuma valsts kadastra likumā", kuri arī paredz grozījumus, lai atteiktos no valsts nodevas iekasēšanas par zemes ierīcības darbu, zemes kadastrālās uzmērīšanas un ģeodēzisko darbu sertifikāta izsniegšanu vai sertifikāta darbības termiņa pagarināšanu. Tādēļ ir plānots no noteikumiem Nr. 1011 izslēgt nodevas apmēra un samaksas kārtību, kas šobrīd ir noteikta noteikumu Nr. 1011 VII nodaļā. Ņemot vērā minēto, turpmāk maksa par sertifikāta saņemšanu un tā darbības termiņa pagarināšanu maksājama atbilstoši attiecīgās sertificēšanas institūcijas apstiprinātam cenrādim. Tieslietu ministrija šobrīd strādā pie informatīvā ziņojuma par atbildības izvērtējumu zemes kadastrālās uzmērīšanas jomā un Ministru kabineta protokollēmuma projekta, kurā tiks iekļauti turpmāki attīstības virzieni un nepieciešamie grozījumi normatīvajos aktos, kas, cita starpā, arī risinās jautājumus par vienotu maksas pakalpojumu cenrādi. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projektu izstrādāja Tieslietu ministrija. Ar VZD 2015. gada 22. aprīļa rīkojumu Nr. 1-03/41 "Par darba grupas izveidošanu tiesiskā regulējuma pilnveidošanai personu sertificēšanas un sertificēto personu uzraudzības kārtībā ģeodēzijā, zemes ierīcībā un zemes kadastrālajā uzmērīšanā" izveidota darba grupa, kurā piedalījās pārstāvji no Aizsardzības ministrijas, Ekonomikas ministrijas, Latvijas Ģeotelpiskās informācijas aģentūras, Latvijas Mērnieku biedrības, Latvijas Kartogrāfu un ģeodēzistu asociācijas. Tāpat uz atsevišķām darba grupas sēdēm tika pieaicināti arī SIA "Mācību un konsultāciju centrs ABC" un Civilās aviācijas administrācijas pārstāvji. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes ierīcības, zemes kadastrālās uzmērīšanas un ģeodēzisko darbu veikšanai sertificētās personas, personas, kas, plāno iegūt attiecīgu sertifikātu, sertificēšanas institūcijas – Latvijas Mērnieku biedrības Sertifikācijas centrs, sabiedrības ar ierobežotu atbildību "Mācību un konsultāciju centrs ABC" Sertificēšanas birojs, sabiedrības ar ierobežotu atbildību "Sertifikācijas centrs" Speciālistu sertificēšanas centrs. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| Projekts šo jomu neskar. | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.5.1. apakšpunktam.  Latvijas Mērnieku biedrība atbilstoši statūtiem apvieno personas, kas savā profesionālajā darbībā ir saistītas ar ģeodēziskajiem, zemes kadastrālajiem, zemes ierīcības un kartogrāfiskajiem darbiem. Savukārt Latvijas Kartogrāfu un ģeodēzistu asociācijas uzdevums atbilstoši statūtu 2.2.1. apakšpunktam ir biedrības biedru kopējā viedokļa formēšana; kartogrāfijas un ģeodēzijas nozares propagandēšana; sabiedriskās domas veidošana; kartogrāfu un ģeodēzistu interešu pārstāvēšana. Minētās biedrības tika iesaistītas noteikumu projekta izstrādē. |
| 2. | Sabiedrības līdzdalība projekta izstrādē | Ar VZD 2015. gada 22. aprīļa rīkojumu Nr. 1-03/41 "Par darba grupas izveidošanu tiesiskā regulējuma pilnveidošanai personu sertificēšanas un sertificēto personu uzraudzības kārtībā ģeodēzijā, zemes ierīcībā un zemes kadastrālajā uzmērīšanā" izveidota darba grupa, kurā pieaicināti arī pārstāvji no Tieslietu ministrijas, Aizsardzības ministrijas, Ekonomikas ministrijas, Latvijas Ģeotelpiskās informācijas aģentūras, Latvijas Mērnieku biedrības, Latvijas Kartogrāfu un ģeodēzistu asociācijas. Tāpat atsevišķās darba grupas sēdēs piedalījās un viedokli par nepieciešamiem grozījumiem noteikumos Nr. 1011 izteica arī SIA "Mācību un konsultāciju centrs ABC" un Civilās aviācijas administrācijas pārstāvji. |
| 3. | Sabiedrības līdzdalības rezultāti | Darba grupas dalībnieku viedokļi un izteiktie priekšlikumi ir ņemti vērā, izstrādājot noteikumu projektu: priekšlikums papildināt normatīvo regulējumu ar iespēju brīvprātīgi apturēt sertifikāta darbību, priekšlikums iekļaut sertificēšanas eksāmenā praktisko pārbaudījumu. Līdz ar to ņemti vērā 27% darba grupas dalībnieku izteiktie priekšlikumi. |
| 4. | Cita informācija | Darba grupas izteiktie priekšlikumi attiecībā uz sertificēšanas sistēmas pilnveidošanu un par konceptuālā deleģējuma maiņu tiks izvērtēti, sagatavojot informatīvo ziņojumu par atbildības izvērtējumu zemes kadastrālās uzmērīšanas jomā, izpildot Valsts kontroles revīzijas ziņojuma "Vai valstī tiek īstenota efektīva uzraudzība pār zemes kadastrālās uzmērīšanas pakalpojumu sniegšanu?" (apstiprināts ar Valsts kontroles 02.02.2018. lēmumu Nr. 2.4.1.-7/2017.) 1. ieteikumu, kurā Tieslietu ministrija sadarbībā ar iesaistītajām institūcijām aicināta izvērtēt ministrijas lomu zemes kadastrālās uzmērīšanas jomā un rosināt Ministru kabinetam normatīvajos aktos noteikt institūciju, kas valstī atbild par minēto jomu, lai novērstu situāciju, kurā nevienai no valsts pārvaldes iestādēm Latvijā tieši nav noteikta atbildība par zemes kadastrālās uzmērīšanas lomu. Analoga situācija ir izveidojusies arī zemes ierīcības un ģeodēzijas sertifikācijas jomās. Ņemot vērā iepriekšminēto, informatīvo ziņojumu gatavos Tieslietu ministrija sadarbībā ar VZD un Aizsardzības ministriju. Informatīvā ziņojuma izstrādes termiņš ir 2019. gada 1. novembris. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Mērnieku biedrības Sertifikācijas centrs, sabiedrības ar ierobežotu atbildību "Mācību un konsultāciju centrs ABC" Sertificēšanas birojs, sabiedrības ar ierobežotu atbildību "Sertifikācijas centrs" Speciālistu sertificēšanas centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas. Esošu institūciju likvidācija vai reorganizācija netiek plānota. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Kučāne 67046138

[Jevgenija.Kucane@tm.gov.lv](mailto:Jevgenija.Kucane@tm.gov.lv)

Zaula 67036999

[Linda.Zaula@tm.gov.lv](mailto:Linda.Zaula@tm.gov.lv)